LXXXV.  Sententiam ab archiepiscopo Viennensi et episcopo Genevensi in comitem Genevensem latam, confirmat.   (Velletri, Jun. 1.) [SPON,  Hist. de Genève,  edit. 1730, in-12, t. III, p. 64.]
LUCIUS episcopus, servus servorum Dei, venerabilibus fratribus Viennensi archiepiscopo et Gebennensi episcopo, salutem et apostolicam benedictionem.
Quoties in malefactores Ecclesiarum ecclesiasticae districtionis sententia pro eorum excessibus canonice promulgatur, tandiu in sua debet firmitate consistere donec malefactores ipsi cogantur cum satisfactione condigna quae perperam gesserant emendare. Hinc est quod sententiam quam in comitem Gebennensem et terram ejus pro damnis et injuriis Gebennensis Ecclesiae canonice promulgastis, auctoritate apostolica confirmamus et usque ad satisfactionem debitam praecipimus inviolabiliter observari. Datum Velletri, Kalendas Julii.